Onsekerheid of Namaquafees voortgaanSteve Hofmeyr. Foto: Facebook Die fees is veronderstel om einde Oktober in Vredendal plaas te vind. Elizna Mouton, skakelbeampte van die munisipaliteit, het aan Maroela Media gesê ŉ vergadering met die munisipale bestuurder word later Vrydagmiddag gehou. “Die raad van Matzikama ondersteun die Huisgenoot Namaquafees tot dusver soos elke jaar,” het Mouton gesê. “Dit is nie die raad wat die fees aanbied nie. Die verwarring en onwaarhede is versprei deur oningeligte persone en het gelei tot baie botsende emosies wat sake net vererger.” Die munisipaliteit sal na verwagting later ŉ mediaverklaring oor die aangeleentheid uitreik. Maroela Media het verneem dat kunstenaars wat deur Events24 vir die fees gereël is, ŉ e-pos ontvang het waarin die ooreenkomste vir hul optrede by die fees gekanselleer is. “Die bewoording soos gebesig deur Matzikama in hul korrespondensie van beswaar aan Events24, is helaas onvanpas en nie in die gees van hul ooreenkoms met Events24 nie,” lui die e-pos. Events24 sê verder dat hy hom nie met Matzikama se gesindheid in die verband kan vereenselwig nie en dus met onmiddellike effek van die projek onttrek en die fees kanselleer. “Ons is jammer oor die toedrag van sake maar ons (Events24) kan ongelukkig nie onder sulke omstandighede verder betrokke bly nie,” aldus die e-pos. Hofmeyr het intussen op Twitter gesê: “Ek het gewaarsku. As jy my gaan voorskryf (sensureer) oor wat ek moet sê of sing, kry ‘n meer plooibare sanger.”